ত্রিশাল বাজারে প্রবেশপথে সুতিয়া নদীর সেতুর ওপর দেখা হয় জব্বার মিয়ার সঙ্গে। যাত্রী ছাড়াই খালি রিকশা নিয়ে হাঁপিয়ে হাঁপিয়ে পার হচ্ছিলেন তিনি। চোখে-মুখে হতাশার ছাপ। জোড়াতালির মরিচা পড়া রিকশাটিও অনেক পুরনো। বর্তমানে ত্রিশালে ব্যাটারি ছাড়া কোনো রিকশা তেমন একটা চোখে পড়ে না। কিন্তু জব্বার মিয়ার রিকশায় কোনো ব্যাটারি নেই। আর এ জন্য তার রিকশায় যাত্রীরা খুব বেশি ওঠে না। আধাবেলা রিকশা চালিয়ে যে ৬০-৭০ টাকা আয় করেন তাতেই তাঁর পরিবারের কোনো রকমে দিন কাটে। ১৪ বছরের একমাত্র ছেলে আবুল কালাম মাদরাসায় পড়াশোনা করছে। অল্প আয় থেকে তাঁর খরচটাও ঠিকমতো দিতে পারেন না জব্বার। সম্পদ বলতে শুধু ভিটাবাড়ি।